Ritatt: Twitter - Sea-Watch International  Il-prosekuturi fi Sqallija se jibdew investigazzjoni kontra l-gwardja tal-kosta Libjana wara li ġew ippubblikati filmati li jidhru l-uffiċjali jisparaw lejn id-dgħajsa li fuqha kien hemm l-immigranti fiż-żona tat-tfittxija u s-salvataġġ Maltija. Fit-30 ta' Ġunju, l-Għaqda mhux Governattiva Sea Watch fl-Italja ppubblikat filmat li juri, il-Gwardja tal-Kosta Libjana tispara fuq l-immigranti li jinsabu fiż-żona tat-tfittxija u salvataġġ Maltija (SAR). Jidher li l-bastiment Libjan spara tiri lejn id-dgħajsa tal-injam li fuqha kien hemm 64 persuna biex iduru lejn il-Libja. Ara l-filmat tal-Libjani jisparaw fuq l-immigranti fl-ibħra Maltin Il-Ġimgħa li għadda, il-prosekuzzjoni f'Agrigento ddeċidiet li tibda investigazzjoni konta l-uffiċjali Libjani wara li rċeviet ilment mingħand l-għaqda Sea-Watch. L-għaqda ppreżentat filmati u ritratti ta' dak li seħħ. Il-prosekuturi se jkunu qegħdin jinvestigaw jekk dak li seħħ poġġiex il-ħajja tal-immigranti fil-periklu. Din hija l-ewwel darba li pajjiż Ewropew se jinvestiga lill-gwardja tal-kosta Libjana, li ffaċċjaw numru ta' akkużi fosthom, traffikar ta' bnedmin kif ukoll trattament ħażin ta' dawk li qegħdin ifittxu ażil. S'issa aktar minn 800 persuna mietu matul l-2021 waqt li kienu qed jippruvaw jaqsmu lejn il-Baħar Mediterran.